நீண்ட நெடிய இந்திய வரலாற்றில், ஒரே ஒரு சரித்திர புருஷரையாவது பார்க்க வேண்டும் அவரோடு பேச வேண்டும் அவரைத்தொட்டு உறவாட வேண்டும் என்று நம்மில் பலருக்கும் அடங்காத ஆசை உண்டு. ஆனால் அத்தகைய சரித்திர புருஷர் ஒருவர் நேற்றுவரை நம்மோடு வாழ்ந்திருக்கிறார். நாம் அவரை இரண்டு கண்களால் தரிசனம் செய்திருக்கிறோம். அவர் பேசுவதை கேட்டிருக்கிறோம். அவரிடம் மிக நெருக்கமாக நெருங்கி உரையாடி இருக்கிறோம். அவரை தொட்டும் மகிழ்ந்திருக்கிறோம். ஆயிரம் வருடத்திற்கு ஒருமுறை மட்டுமே வருகின்ற சரித்திர நாயகர்களில் ஒருவர்களில் இவரும் ஒருவரென்று சந்தேகப்படாமல், வாதங்களை நிகழ்த்தாமல், ஆமோதித்து இருக்கிறோம். அத்தகைய சரித்திர நாயகன் அப்துல்கலாம் காலாமாகி விட்டதாக நமது அரசாங்கம் அறிவிப்பு செய்திருக்கிறது. அது அரசாங்கத்தை பொறுத்தவரை ஒரு நடைமுறை சடங்காக இருக்குமே தவிர உண்மை நிலை அதுவல்ல.